การะเกด (นักร้อง) - วิกิพีเดีย

# การะเกด (นักร้อง)

### จากวิกิพีเดีย สารานุกรมเสรี

การะเกดเป็นนักร้องลูกทุ่งหญิงสไตล์อีสานหน้าใหม่ ที่เพิ่งมีผลงานเพลงเพียง 2 ชุด แต่มีผลงานเป็นที่รู้จักหลายเพลง

## [แก้] ประวัติ

การะเกด มีชื่อจริงว่า ธรรมพร จูมจัตุรัส เกิดเมื่อ 29 กุมภาพันธ์ พ.ศ. 2531 เป็นชาวจังหวัดชัยภูมิ มาจากครอบครัวที่ค่อนข้างยากจน มีพ่อเป็นภารโรง และแม่ขายอาหารในโรงเรียน พ่อของเธอชอบเพลงลูกทุ่งมากๆ และมักพาเธอไปประกวดร้องเพลง และคอยให้กำลังใจลูกสาว พ่อของเธอเขียนเพลงลูกทุ่งไว้เยอะมาก และอยากทำอัลบั้มให้ลูกสาวนำเสนอค่ายเทปอยู่เหมือนกัน แต่เธอยังไม่พร้อม เพราะอยากเรียนหนังสืออย่างเดียว และไม่คิดเอาดีด้านการร้องเพลง จึงหันไปจัดรายการวิทยุ เพื่อหารายได้ส่งตัวเองเรียน โดยเธอจัดรายการอยู่ที่ วิทยุชุมชนจัตุรัส คลื่น FM 95.0 Mhz. โดยช่วงแรกจัดรายการแนวเพลงสตริง ส่วนช่วงที่สองจัดรายการ เพลงลูกทุ่งหมอลำ และเป็นพูดคุยสื่อสาร ข่าว สาระ เรื่องราวที่อยู่ในท้องถิ่น

ปัจจุบัน การะเกด ศึกษาอยู่ระดับปริญญาตรี หลังจบชั้นมัธยมจากโรงเรียนจัตุรัสวิทยาคาร อำเภอจัตุรัส จังหวัดชัยภูมิ

## [แก้] เข้าสู่วงการ

ก่อนมาเป็นนักร้อง การะเกดเคยแต่ประกวดร้องเพลงอยู่แถวบ้านเท่านั้น เธอเคยคว้ารางวัลชนะเลิศ และ รองชนะเลิศการประกวดขับร้องเพลงไทยลูกทุ่ง ของจังหวัดชัยภูมิ แต่การที่เธอชนะมาทุกเวที จึงถูกคู่แข่ง ต่อว่า ทำให้เธอท้อ และเลิกประกวดไป ทั้งยังไม่กล้าประกวดเวทีใหญ่ด้วย ความฝันที่จะได้เป็นนักร้องก็พลอยหมดตามไปด้วย

แต่วันหนึ่ง จิรวัฒน์ ปานพุ่ม ผู้บริหารค่ายรักษ์ไท ในเครือบริษัท อาร์สยาม ได้ไปพบเพื่อนซึ่งเป็น นายสถานีวิทยุที่ชัยภูมิซึ่งการะเกดทำงานเป็นดีเจจัดรายการอยู่ หลังเปิดวิทยุในรถแล้วได้ยินเสียงการะเกดจัดรายการอยู่ และรู้สึกชอบเพราะน้ำเสียงน่ารักดี หลังการพูดคุย ก็มีการชวนไปเป็นนักร้องในสังกัด และ จากเหตุการณ์การพบปะกันที่ค่อนข้างประหลาด ก็เลยกลายมาเป็นชื่อของผลงานชิ้นแรกของการะเกด คือ ชุด สายลมแห่งรัก เนื่องจากผลงานชุดนี้มีเพลงรักอยู่เต็มชุด และงานชุดนี้เกิดขึ้นหลังจากที่ ผู้บริหารค่าย ขับรถตามเสียงของนักร้องมาตามสายลม การะเกดมีผลงานเพลงชุดแรกขณะที่กำลังเรียนอยู่ชั้น ม.5

## [แก้] ผลงาน

- สายลมแห่งรัก
- เจ็บช้ำเพราะคำอ้าย (29 ก.ย.2549)

เพลงที่เป็นที่รู้จัก

- วันที่อกหัก
- ผิดไหมรักเขา
- หลักสูตรหัวใจ
- เจ็บซ้ำเพราะคำอ้าย
- ลูกสาวหล่า

ดึงข้อมูลจาก "http://th.wikipedia.org../../../%E0%B8%81/%E0%B8%B2/%E0%B8%A3/%E0%B8%81%E0%B8%B2%E0%B8%A3%E0%B8%B0%E0%B9%80%E0%B8%81%E0%B8%94_%28%E0%B8%99%E0%B8%B1%E0%B8%81%E0%B8%A3%E0%B9%89%E0%B8%AD%E0%B8%87%29.html".

หมวดหมู่: บุคคลที่เกิดในปี พ.ศ. 2531 | ชาวชัยภูมิ | นักร้องไทย | นักร้องลูกทุ่งไทย

##### Views

- บทความ
- อภิปราย
- รุ่นปัจจุบัน

##### ค้นหา